  Виталий Пронин Апӧртэмлыко поезд 20 вагонлэсь пӧрмытэмынСое радъян сярысь кичӧлтонэн потӥз Россилэн Президентэз Владимир Путин 31-тӥ январе. Ужрад ортче 61 городъёсысь чугун сюрес станциосын - отчы акцие пыриськись нимысьтыз поезд дугдылэ. Отын аспӧртэм адӟытон радъямын: возьматэмын Сириын пуромем ожмаськон дыръя террористъёслэсь талам 500 пала пӧртэм ожтӥрлык, техника, усьтэмын армиен герӟаськем синпель-кузьымъёсын вуз карон «Военторг» сэрег. Огаз вагонын тодматскыны луоз Греков нимо студиысь ожгарчи суредаськисьёслэн ужъёсынызы но «Армия России» ивор вӧлмытонъя агентстволэн гожтэм материалъёсыныз. Радъямын луоз та поездэтӥ экскурсия, чузъяськозы вордӥськем музъем сярысь кырӟанъёс. Таӵе аспӧртэмлыко поезд сюрес вылэ потӥз 23-тӥ феврале Москваысь. Ортче Курск - Ростов-на-Дону - Краснодар - Севастополь - Новороссийск - Волгоград - Самара - Уфа - Омск - Барнаул - Комсомольск-на-Амуре - Хабаровск - Владивосток - Чита - Иркутск - Новосибирск - Екатеринбург - Пермь - Ижевск - Казань - Нижний Новгород - Архангельск - Мурманск - Санкт- Петербург городъёстӥ, сюресэз йылпумъяськоз Москваын ик Кубинка станциын 8-тӥ мае, ӵапак Вормон нунал азьын. Котькуд вуылэм городын нимысьтыз акция радъяське. Та вакытэ поезд 20 пала городъёсы вуылӥз ни, соос пӧлын Севастополь, Самара, Челябинск, Тюмень, Омск. Ижын со сылоз 11-тӥ апреле 12 час 50 минутысен 14 час 50 минутозь. Ижын поезд нырысетӥ перронэ дугдоз. Отын ужалоз контрактъя армие кутон пункт, радъямын луоз Россиысь военной вузъёсын тодматскон. Акция чакламын асьме армилэсь данзэ будэтон, Россилэсь кужмо луэмзэ возьматон понна. Ангелина Снигирёва Фото басьтэмын Россиысь обороная министерстволэн сайтысьтыз  